钦定古今图书集成/明伦汇编/家范典/第083卷 > 陈邈妻郑氏女孝经 > 《谏诤章》
## 钦定古今图书集成/明伦汇编/家范典/第083卷 > 陈邈妻郑氏女孝经 > 《谏诤章》

诸女曰：“若夫廉贞孝义，事姑敬，夫扬名，则闻命矣。敢
问妇从夫之令，可谓贤乎？”大家曰：“是何言欤！是何言
欤！昔周宣王晚朝，姜后脱簪珥待罪于永巷，宣王为
之夙兴。汉成帝命班婕妤同辇，婕妤辞曰：‘妾闻三代
明王，皆有贤臣在侧，不闻与嬖女同乘’。成帝为之改
容。楚庄王耽于游畋，樊女乃不食野味，庄王感焉，为”
之罢猎。由是观之，天子有诤臣，虽无道不失其天下；
诸侯有诤臣，虽无道不失其国；大夫有诤臣，虽无道
不失其家；士有诤友，则不离于令名；父有诤子，则不
陷于不义；夫有诤妻，则不入于非道。是以卫女矫齐
桓公，不听淫乐，齐姜遣晋文公而成霸业。故夫非道
则谏之，从夫之令，又焉得为贤乎？《诗》云：“猷之未远，是
用大谏。”